Solidariteit loods geskiedkundige veldtog teen NGV - Solidariteit WêreldSolidariteit Wêreld
Tuis › Mediaverklarings › Solidariteit loods geskiedkundige veldtog teen NGV
Solidariteit het vandag bekendgemaak dat hy die grootste veldtog in sy geskiedenis van stapel stuur om die omstrede Nasionale Gesondheidsversekering (NGV) te stuit.
Volgens Morné Malan, senior navorser verbonde aan die Solidariteit Navorsingsinstituut (SNI), verg hierdie bedreiging die samewerking van alle Suid-Afrikaners. "Die NGV is nie 'n slegte plan omdat dit sekeres ten koste van ander gaan bevoordeel nie. Inteendeel, Suid-Afrika in sy geheel gaan vanuit 'n ekonomiese en veral vanuit 'n gesondheidsperspektief slegter daaraan toe wees sou die NGV in sy huidige formaat deurgevoer word. Gesondheidspraktisyns sal ook van feitlik enige reg op vryheid om hul beroep te beoefen volgens hul voorkeur en na hul goeddunke ontneem word," sê Malan.
Solidariteit het voorts as deel van sy volgehoue verset teen die NGV bekendgemaak dat die vakbond gereed is om kommentaar op die wetsontwerp in te dien, maar het ook reeds opdrag aan sy advokaat gegee om hofstukke op te stel en die menings van voorste deskundiges op die gebied in te win. "Ons kommentaar sal reeds in die vorm van hofstukke geformuleer wees. Ons wil dit duidelik stel – as die regering besluit om hierdie wetgewing deur te druk sonder om ag te slaan op kommentaar, dan gaan hierdie hofsaak op hom wag. Ons is nie net seker van die onwerkbaarheid van die voorstel nie, maar ook van die ongrondwetlikheid daarvan," het Malan gestel.
Solidariteit maan die regering om alternatiewe te ondersoek ter wille van alle Suid-Afrikaners se gesondheid en die toekoms van die gesondheidsbedryf. "Dit is nie ons wat halsstarrig of hardkoppig optree nie. Ons erken die krisis in die huidige stelsel. Ons maak voorstelle om dit op te los. Dit is die regering wat weier om van 'n totaal gesentraliseerde, staatsbeheerde gesondheidstelsel af te wyk. Ons wil Suid-Afrikaners gesond sien. Ons ondersteun universele sorg, maar ons sal nie eers die staat vertrou om 'n snoepwinkel te bestuur nie, wat nog die hele land se gesondheidsorg," het Malan afgesluit.
Steun ons saak só:
Die staat is besig om jou gesondheid te kaap. Lewer kommentaar voor 11 Oktober 2019 en gee ons jou mandaat. Só steun jy Solidariteit se regsaak, want jou gesondheid is nie onderhandelbaar nie. Volg die skakel: https://solidariteit.co.za/ngv/